b'\n_START_ARTICLE_\nBurlesk\n_START_PARAGRAPH_\nBurlesk er opprinnelig en betegnelse p\xc3\xa5 en grovkornet komedie, ofte et s\xc3\xa5kalt satyrspill. Burlesk kan ogs\xc3\xa5 brukes om andre kulturuttrykk som karikerer og imiterer noe p\xc3\xa5 en latterlig og avsl\xc3\xb8rende m\xc3\xa5te, s\xc3\xa6rlig innen litteratur og musikk og gjerne i form av komiske opptrinn. Showene var en kombinasjon av satire, performance-kunst og voksenunderholdning.I dag brukes ordet mest som adjektiv p\xc3\xa5 norsk med betydningene \xc2\xaboverdrevent komisk\xc2\xbb, \xc2\xabl\xc3\xb8ssluppen\xc2\xbb eller \xc2\xabfantastisk\xc2\xbb. Ordet burlesque betyr egentlig opp-ned, og sjangeren handler ofte om \xc3\xa5 snu sosiale normer p\xc3\xa5 hodet._NEWLINE_Burlesk eller burlesque er ogs\xc3\xa5 navnet p\xc3\xa5 en seksuelt utfordrende revysjanger i USA. Slike burlesker oppstod rundt 1850-\xc3\xa5rene som et grovere motstykke til de tradisjonelle vaudeville og variet\xc3\xa9-showene. Burleskene fortsatte inn p\xc3\xa5 1900-tallet og slo igjennom tidlig p\xc3\xa5 dette \xc3\xa5rhundret. Det hadde stjerner som Josephine Baker og Mae West. Den mest kjente moderne burleskdanseren er Dita von Teese, som har v\xc3\xa6rt ansvarlig for p\xc3\xa5kostede forestillinger, hvor hun for eksempel danser i et stort martiniglass. Burlesken har seinere utviklet seg til blant annet striptease og grovere stand-up-komikk. Til forskjell fra striptease blir burleskdans preget av mye moro og referanser til gammel vaudeville. Burleskdansere er ikke fullstendig nakne, men tildekker brystvorter samt underliv. Genren er imidlertid sterkt seksualisert. Sjangeren har imidlertid opplevd en oppblomstring fra midten av 1990-\xc3\xa5rene._NEWLINE_I sin moderne form er burlesk en kombinasjon av show, dans og striptease. Betegnelsen er da ofte Neo-Burlesque (\xc2\xbbnyburlesk\xc2\xbb). _NEWLINE_Selve ordet burlesk kommer via det franske burlesque og italienske burlesco fra det italienske ordet burla som betyr \xc2\xabsp\xc3\xb8k\xc2\xbb._NEWLINE_Burlesque og vaudeville ble de viktigste musikkteatersjangrene p\xc3\xa5 1800-tallet. De er en blanding av farse og opera. Fenomenet oppsto hovedsakelig i New York, hvor mange stilarter ble utpr\xc3\xb8vd f\xc3\xb8r de eventuelt ble spredt utover USA og videre til Europa. De sentrale byene i Europa var Wien, Paris og London, da kanskje London peker seg ekstra ut mot slutten av 1800-tallet med west-end. Dansen er en sentral del, s\xc3\xa6rlig i burlesquen. Ment for \xc3\xa5 underholde med latter._NEWLINE_Burlesquen og kabareten hadde et tvilsomt rykte, da det ikke var skolerte sangere eller dansere, men prostituerte som ble for\xc3\xb8kt forvandlet p\xc3\xa5 scenen. Kabareten hadde egne klubber hvor alkoholserveringen var med for \xc3\xa5 f\xc3\xa5 det til \xc3\xa5 g\xc3\xa5 rundt, men da forbudstiden i USA kom, ble den flyttet til nattklubbene. Burlesquen var tidligere enkel underholding for de lavere klassene, men etter hvert turnerte de over hele USA med parodier p\xc3\xa5 operaer, hadde overd\xc3\xa5dige sceneshow, halvnakne damer som spilte begge kj\xc3\xb8nn. Vaudevillen var amerikansk med allsang, sketsjer, rene konsertopptrinn og komiske innslag. Denne sjangeren markerer starten p\xc3\xa5 masseunderholdningen.'